བཟོ་པས་ལྕགས་ལ་རྩི་བཏང་ཞེས་པ་ལྟ་བུར་མཚོན་ན།བཟོ་པ་ནི་རྩི་གཏོང་བ་པོ་ཡིན་པས་བྱེད་པ་པོ་དང་།ལག་ཆ་དང་རྩོལ་བ་སོགས་ནི་རྩི་གཏོང་བྱེད་ཡིན་པས་བྱེད་པ་སྟེ་ཤུགས་བསྟན།།ལྕགས་ནི་བྱ་བ་བྱེད་སའི་ཡུལ་ལམ་གཞི་དང་།ལ་ནི་རྣམ་དབྱེ་གཉིས་པའི་ཕྲད་དང་།རྩི་ནི་བྱ་བ་སྒྲུབ་པའི་ཡུལ་ཏེ་ལས་ཀྱི་དངོས་པོ་དང་།བཏང་ནི་བྱ་བ་སྟེ་བཏང་ཟིན་པ་དུས་འདས་པ་སྟོན་པ་ཡིན་ནོ།།བདག་གཞན་དུ་དབྱེ་ཚེ་རྩི་གཏོང་བ་བོ་བཟོ་པ་དང་དེའི་རྩོལ་བ།དེ་དང་འབྲེལ་བའི་བྱེད་པའི་ལས་རྣམས་ལ་དངོས་པོ་བདག་ཅེས་བྱ་ཞིང་།གཏང་བའི་རྩི་དང་བཏང་བའི་བྱ་བ་དང་དེ་དང་འབྲེལ་བའི་བྱ་བའི་ལས་རྣམས་ལ་དངོས་པོ་གཞན་ཟེར་རོ།།འདིའི་བདག་གི་ཁོངས་སུ་གཏོགས་པ་རྣམས་དུས་ད་ལྟ་བ་དང་།གཞན་གྱི་ཁོངས་སུ་གཏོགས་པ་རྣམས་དུས་མ་འོངས་པར་བསྡུ་ལ།འདི་ཡང་བདག་གཞན་ལས་ཀྱི་དུས་ད་ལྟ་བ་དང་མ་འོངས་པ་ལས་དུས་ཀྱི་དུས་ད་ལྟ་བ་དང་མ་འོངས་པ་མིན་ཚུལ་ཤེས་དགོས་ཏེ།རྩི་གཏོང་བ་པོ་སོགས་བྱེད་ཚིག་གི་གཏོང་དང་།རྩི་གཏོང་བཞིན་པ་ཞེས་པའི་དུས་ད་ལྟ་བ་སྟོན་པའི་ལས་ཚིག་གཏོང་གཉིས་འདྲ་བ་དང་།གཏང་བྱའི་རྩི་ཞེས་པའི་བྱ་ཚིག་གི་གཏང་དང་།རྩི་གཏང་འགྱུར་ཞེས་པའི་མ་འོངས་པའི་ལས་ཚིག་གཏང་གཉིས་འདྲ་བ་ལ་དགོངས་ནས་དུས་ཀྱི་མིང་བཏགས་པ་ཙམ་ཡིན་པའི་ཕྱིར་རོ།།གཞན་ཡང་།བྱེད་འབྲེལ་ལས་ཚིག་གི་དུས་ད་ལྟ་བ་ནི་བདག་གི་ཁོངས་སུ་བསྡུ་བ་ཡང་།དེ་དག་དངོས་པོ་བདག་དང་གཞན་དངོས་མ་ཡིན་པར་བྱ་བ་སྒྲུབ་པ་པོ་ཞེས་པའི་དངོས་པོ་བདག་སྟོན་པའི་ལས་ཚིག་སྒྲུབ་དང་།སྒྲུབ་བཞིན་པ་ཞེས་པའི་དུས་ད་ལྟ་བ་སྟོན་པའི་ལས་ཚིག་སྒྲུབ་དང་།སྒྲུབ་བཞིན་པ་ཞེས་པའི་དུས་ད་ལྟ་བ་སྟོན་པའི་ལས་ཚིག་སྒྲུབ་གཉིས་འདྲ་བ་དང་།བསྒྲུབ་བྱའི་བྱ་བ་ཞེས་པའི་དངོས་པོ་གཞན་སྟོན་པའི་ལས་ཚིག་བསྒྲུབ་དང་།བྱ་བ་བསྒྲུབ་འགྱུར་ཞེས་པའི་དུས་མ་འོངས་པ་སྟོན་པའི་ལས་ཚིག་བསྒྲུབ་གཉིས་འདྲ་བ་ལ་དགོངས་ནས་དེ་ལྟར་བཏགས་པ་ཙམ་ཡིན་ནོ།།སྐབས་འདིར་དེ་ལྟར་བཏགས་པའི་དགོས་པ་ནི་ལས་ཚིག་འདུམ་བདེ་བའི་ཆེད་ཡིན་པར་ཤེས་པར་བྱ་ལ།འོ་ན་འདས་པ་དང་སྐུལ་ཚིག་གང་དུ་བསྡུ་ཞེ་ན།བྱ་བ་གང་ཞིག་ཡིན་རུང་བསྒྲུབས་ཟིན་པའི་རྗེས་ཤུལ་ནི་བྱེད་པ་པོ་སོགས་ཀྱི་སྟེང་ནས་མངོན་པས་གཞན་གྱི་ཁོངས་སུ་བསྡུ་བ་ཡིན་ཏེ།དཔེར་ན།ཞིང་ལ་ས་བོན་བཏབ་ཅེས་པ་ལྟ་བུར་ས་བོན་བཏབ་ཟིན་པའི་རྗེས་ཤུལ་ནི་འདེབས་མཁན་སོགས་ཀྱི་སྟེང་ནས་མངོན་པ་ལྟ་བུའོ།།སྐུལ་ཚིག་ནི་དལྟ་བ་དང་དངོས་པོ་བདག་གི་ཁོངས་སུ་བསྡུ་དགོས་ཏེ།སྐུལ་བྱེད་ཀྱི་ཚིག་ཅེས་པ་བསྡུས་ནས་སྐུལ་ཚིག་ཏུ་གྱུར་པ་ལས་བསྐུལ་བྱའི་ཚིག་ཅེས་སྦྱོར་མི་རུང་བའི་ཕྱིར་རོ།།དེས་ན་འདི་ལ་སྔོན་འཇུག་འབྲི་བ་དང་མི་འབྲི་བའི་སྲོལ་གཉིས་ཡོད་པ་ལས་ཕྱི་མ་འཐད་པར་ཤེས་པར་བྱའོ།།༼ལན་འདེབས་མཁན་བཤད་སྒྲུབ་རྒྱ་མཚོ།༽